Predkladacia správa

    Podpredseda vlády a minister spravodlivosti predložil do legislatívneho procesu z vlastnej iniciatívy návrh zákona o účasti Slovenskej republiky v Eurojuste a o zmene a doplnení niektorých zákonov.
  Cieľom predkladaného návrhu zákona je predovšetkým vykonať a zosúladiť legislatívne  prostredie Slovenskej republiky s rozhodnutím Rady z 28. februára 2002,  ktorým sa zriaďuje Eurojust za účelom posilnenia boja proti závažnej trestnej činnosti (ďalej len „rozhodnutie“), a to prostredníctvom úpravy režimu účasti Slovenskej republiky na činnosti a fungovaní Eurojustu. Potreba prijať zákon s atribútmi a prvkami, ktoré sa navrhujú v predkladanom znení vyvstala napriek skutočnosti, že rozhodnutie je v Slovenskej republike priamo aplikovateľné ako integrálna súčasť právneho poriadku.      
 Navrhovaná úprava sleduje a napĺňa vyššie uvedený cieľ najmä cez reguláciu spôsobu vymenovania a odvolania národného člena Slovenskej republiky v Eurojuste, ale rovnako i upravuje jeho oprávnenia a povinnosti, rámec jeho pôsobenia, mandát vrátane dĺžky jeho pôsobenia. Nevyhnutnou sa stala taktiež  potreba riešiť v zmysle rozhodnutia postavenie a činnosť asistenta, národných spravodajcov, ale tiež i vymenovanie člena spoločného dozorného orgánu Eurojustu. 
Návrh zákona ma tiež ambíciu upraviť v miere, ktorá je nevyhnutná a účelná pôsobenie a súčinnosť orgánov činných v trestnom konaní a ďalších štátnych orgánov pri spolupráci s Eurojustom.          
Návrh zákona v čl. II a čl. III rieši aj postavenie sudcu a prokurátora v prípade jeho vymenovania za národného člena v Eurojuste.
  Vzhľadom na obsah predloženého návrhu zákona nie je potrebné jeho prerokovanie v Rade hospodárskej a sociálnej dohody SR.
Dopad na verejné financie je vyčíslený v doložke finančných, ekonomických a environmentálnych vplyvov a vplyvov na zamestnanosť.
Návrh zákona bol predmetom medzirezortného pripomienkového konania. Zásadné pripomienky ministerstva financií, ministerstva vnútra, ministerstva obrany, SIS a generálnej prokuratúry boli do návrhu zákona zapracované.
Návrh zákona sa predkladá bez rozporov.